નડિયાદ શહેરમાં આવેલા એસઆરપી કેમ્પની સામે અને જલારામ મંદિરની લાઇનમાં ૧૪ જેટલી દુકાનો અંદાજે વીસ વર્ષ ઉપરાંતથી બનાવવામાં આવેલી છે. પરંતુ છેલ્લા કેટલાય સમયથી આ દુકાનોના બાંધકામને લઇને અનેક પ્રશ્નો ઉભા થયા હતા. તેમજ કોર્ટમાં કેસ પણ ચાલતો હતો. આ કેસમાં દુકાન માલિકોના વિરૂધ્ધમાં ચુકાદો આવ્યો હતો. સાથે સાથે સ્વાગત ઓનલાઇન કાર્યક્રમમાં પણ આ દુકાનોને લઇને પ્રશ્ન પુછાયો હતો. જેથી જિલ્લા કલેક્ટરે આ ગેરકાયદે દુકાનોને લઇને નગરપાલિકાને કાર્યવાહી કરવા માટેનો હૂકમ કર્યો હતો.જેથી આ દબાણ તોડી પાડવાની કાર્યવાહી મંગળવારે સવારે હાથ ધરવામાં આવી હતી. આ કામગીરી દરમિયાન કોઇ પણ પ્રકારનો અનિચ્છનિય બનાવ ના બને તે માટે ચુસ્ત પોલીસ બંદોબસ્ત ગોઠવાયો હતો. વીજ કંપનીના કર્મચારીઓને પણ બોલાવી લેવાયા હતા. તેમજ આ ૧૪ જેટલી ગેરકાયદે દુકાનોને તોડી પાડી હતી. આ સમયે સ્થાનિકોએ આક્ષેપ કર્યો હતો કે, નગરમાં કેટલાય દબાણો રસ્તાને નડતરરૂપ છે તેને તોડવામાં આવતા નથી. અને પાલિકા દ્વારા આ નડતરરૂપ ના હોય તેવા દબાણોને તોડી પાડવામાં આવી રહ્યા છે.